《双柱擎天》
宋代·韩信同

白鹤岧峣枕江曲，接岫连峰衍林麓。石堂峻峭万山雄，拥翠亭亭多乔木。

双撑石柱峙东南，势力擎天名不俗。钟英特产栋梁材，不坠簪缨美如玉。

左接蓬莱右洞天，峰前水带萦九曲。依然幻出武陵源，拟就峰傍新卜筑。

鹤归错认华表存，应笑世人枉追逐。

作者简介：（1252—1332）元福州宁德人，字伯循，号古遗。性颖异，工文赋，受学于陈尚德。领石堂教授，究心濂洛关闽之学。仁宗延祐间，应浙江乡举，与时不合，归即隐居不仕。四方受学者众，称古遗先生。有《四书标注》、《三礼易经旁注》及《书集解》等。